## La Generalitat convoca préstecs bonificats de l’IVF per a empreses afectades per la riuada amb una de les dotacions pressupostàries més grans de la seua història

*** La nova línia de préstecs bonificats per a empreses afectades compta amb 200 milions d’euros de pressupost, que s’oferixen a cost zero, amb terminis llargs de devolució i àmplies carències
* La consellera d’Hisenda ha afirmat que “la situació d’excepcionalitat per la qual estem passant requerix instruments financers igualment excepcionals”
* El DOGV publica les bases d’esta nova convocatòria de préstecs, que es podran sol·licitar a partir d’este dimarts 3 de desembre en la web de l’IVF**

L’Institut Valencià de Finances (IVF), organisme de crèdit públic de la Generalitat dependent de la Conselleria d’Hisenda i Economia, ha posat en marxa un dels instruments financers amb més dotació pressupostària de la seua història.

La nova línia de finançament bonificat IVF DANA compta amb un pressupost de 200 milions d’euros, que es destinarà a la concessió de préstecs a cost zero per a empreses l’activitat de les quals s’ha vist afectada per la riuada del 29 d’octubre passat.

Com ha destacat la consellera d’Hisenda i Economia, Ruth Merino, “la situació d’excepcionalitat per la qual estem passant requerix instruments financers igualment excepcionals”.

Per la seua banda, el director general de l’IVF, Enrique Montes, ha assenyalat que “moltes empreses ho han perdut pràcticament tot i per a reiniciar i reposar els seus actius és necessària una immediata injecció de liquiditat que contribuïsca a la ràpida recuperació econòmica de les zones afectades. Per això hem dissenyat un instrument financer a través del qual podran accedir a préstecs, al 0 %, amb terminis llargs per a fer la devolució i àmplies carències”.

El Diari Oficial de la Generalitat Valenciana (DOGV) ha publicat este dilluns la convocatòria d’este nou instrument en què s’arrepleguen les característiques financeres de les operacions que s’acullen a esta línia bonificada, préstecs que es podran sol·licitar des de demà, 3 de desembre, a través de la web de l’[IVF](https://prestamos.ivf.es/va).

**350 milions de liquiditat**

Podran accedir a estos crèdits bonificats aquelles empreses afectades per la DANA que acrediten danys en les seues instal·lacions o centres d’activitat situats en algun dels municipis afectats.

L’import de les operacions podrà oscil·lar entre els 200.000 euros i els 3.000.000 d’euros, i el finançament s’haurà de destinar a reparació, renovació, adequació, reposició, ampliació o millora en construccions, instal·lacions, maquinària, equips i vehicles, així com a la reposició d’existències.

El tipus d’interés aplicat a estes operacions serà del 0 % gràcies a l’aportació realitzada per la Conselleria d’Hisenda en forma de subvenció, amb la qual es cobrixen els interessos que correspondria aplicar a estes operacions, perquè l’accés a esta liquiditat tinga cost zero per als afectats per la riuada.

Les operacions es formalitzaran amb terminis de devolució alts, fins a deu anys, i carències d’un màxim de tres anys.

D’altra banda, Afín-SGR està ultimant un nou producte financer, també bonificat, gràcies a l’aportació de la Generalitat per a cobrir el cost dels interessos. Es tracta d’una línia que vindrà a complementar la posada en marxa per l’IVF, de característiques similars, a través de la qual s’oferiran préstecs per a autònoms i empreses, per import d’entre 25.000 euros i 1.000.000 d’euros.

Esta línia tindrà una dotació de 150 milions d’euros, per la qual cosa la liquiditat total posada a la disposició d’autònoms i empreses afectats per la riuada del 29 d’octubre passat serà de 350 milions d’euros.

Fecha: 02/12/2024